Umiddelbart kunne man sagtens gøre begge dele: Lave en advokat-undersøgelse af statsministerens rolle i minksagen og fremskynde udbetalingen af erstatninger til minkavlerne. Det ene udelukker ikke det andet. Udsigten til et regeringssamarbejde med Socialdemokratiet får imidlertid nu Venstre - og Moderaterne - til at frafalde kravet om at få vurderet, om Mette Frederiksens håndtering af minksagen giver belæg for en rigsretssag. Dermed er flertallet bag kravet definitivt væk. De to partiledere fremhæver, at de til gengæld vil slås for, at de tidligere minkavlere hurtigere får deres erstatning. Partilederne kunne også have henvist til, at en række uafhængige juridiske eksperter har vurderet, at der ikke er belæg for en rigsretssag mod Mette Frederiksen. Intet, konkluderede de i et notat, udarbejdet på eget initiativ, tydede på, at statsministeren havde haft til hensigt at gøre noget ulovligt. Især Venstres formand må gøre vold på sig selv, for hans udtalelser i valgkampen var umisforståelige og uden det mindste forbehold. Begge partiers ledere begrunder kovendingen med, at man ikke kan indlede et regeringssamarbejde med at granske regeringschefens virke. Og så siger de, at man nu må se fremad. V-Borgmestre er ikke enige I Nordjylland er det ikke en holdning, der er entydig opbakning til. Hverken blandt minkavlere eller Venstre-politikere. Venstres borgmestre fik forleden på et virtuelt møde med partiformanden at vide, at det kunne ende sådan. Mariagerfjord og Hjørrings Venstre-borgmestre sagde fra med henvisning til, at det efter deres mening vil give Venstre problemer med troværdigheden, hvis man opgav kravet om en advokatundersøgelse, men stod ret alene med deres holdning. Flertallet af borgmestrene var klar til at give Jakob Ellemann-Jensen mandat til at løbe fra et soleklart løfte i valgkampen. Det er værd at bemærke, at heller ikke alle minkavlere er enige. Mens flere nordjyske eks-avlere kritiserer, at Mette Frederiksens rolle ikke granskes, signalerer organisationen Danske Minkavlere nu, at det er vigtigere at få en hurtig afklaring af erstatningssagerne end at få en advokatundersøgelse. Danske Minkavlere har afleveret en liste med ti forslag til, hvordan processen kan speedes op. Indtil nu er det dog det modsatte, der er sket: Planen har hidtil været, at 25 prøvesager skulle afsluttes inden jul. I sidste uge lød meldingen imidlertid, at højst en eller to sager bliver færdige til tiden. Angiveligt er der - som betaling for kovendingen - givet løfter om, at tidsplanen strammes betydeligt op. Fra første færd var parterne enige om, at de komplicerede vurderinger af, hvad hver enkelt minkavler skulle have, var nødvendige, så ingen - hverken avlere eller staten - blev snydt. Nu, to år senere, står det klart, at den aftalte procedure betyder, at mange tidligere minkavlere får deres liv sat på stand-by i måske fem-ti år - med mindre man gør tingene anderledes og hurtigere. Og det synes der altså nu at være flertal for. Til gengæld for, at advokatundersøgelse opgives. Mette Frederiksen kommer derfor nu formentlig til at leve med en mistanke hos nogle om, at hun ikke turde lade sin rolle vurdere mere, end den allerede er blevet. Der kunne med en advokatvurdering - måske - være blevet sat punktum for diskussionen. De første reaktioner på søndagens melding tyder på, at det nu ikke kommer til at ske lige med det samme.
Venstre og Moderaterne laver en kovending i spørgsmålet om en advokatundersøgelse af statsminister Mette Frederiksens rolle i minksagen for at bane vejen for en ny, bred regering. Til gengæld stilles minkavlerne hurtigere afklaring af erstatningen i udsigt.